*Tämä artikkeli käsittelee musiikkikappaletta. Samannimistä elokuvaa käsittelee artikkeli Last Christmas (elokuva)*

| "Last Christmas"Wham! |
| --- |
| Singlen "Last Christmas" kansikuva |
| Singlen tiedot |
|  Albumilta | *Everything She Wants* |
|  Julkaistu | 20. joulukuuta 1984 |
|  Tuottaja(t) | George Michael |
|  Tyylilaji | pop, joulumusiikki |
|  Kesto | 06.45 |
|  Levy-yhtiö | Columbia |
| Listasijoitukset |
| 
* Iso-Britannia Britannian singlelista: 1.
* Suomi 5. (joulukuu 1984)

 |
| Wham!:n muut singlet |
| "Freedom"1984 | "Last Christmas"1984 | "Everything She Wants"1985 |

**Last Christmas** on brittiläisen Wham!-duon jouluaiheinen musiikkikappale vuodelta 1984. Kappaleen on säveltänyt, sanoittanut ja tuottanut laulaja George Michael.

Michael kirjoitti kappaleen lapsuudenkotinsa yläkerrassa, ja se äänitettiin elokuussa 1984 Lontoon Advision-studiolla. Omasta vaatimuksestaan Michael soitti kaikkia ääniraidalla kuultavia instrumentteja – LinnDrum-rumpukonetta, Roland Juno-60 -syntetisaattoria ja jouluisia kulkusia – vaikka hänellä ei ollutkaan aikaisempaa kokemusta niiden soittamisesta. Wham! lahjoitti kaikki kappaleesta saamansa tuotot Etiopian nälänhädän uhrien auttamiseksi.

"Last Christmasin" musiikkivideo kuvattiin marraskuussa 1984 Sveitsin Alpeilla Saas-Feen lomakylässä. Videon ohjasi Andrew Morahan, ja siinä esiintyy Wham!:in ohella heidän sukulaisiaan ja ystäviään mukaan lukien taustalaulajat Pepsi ja Shirlie. Michaelin petollista mielitiettyä näyttelee malli Kathy Hill.

Kappale nousi julkaisuvuonna muun muassa Britannian singlelistalla toiselle sijalle ja pysyi siellä viisi viikkoa. Vuoden 2007 jälkeen, kun kappaleiden digitaalinen lataus alettiin ottaa huomioon niiden listasijoituksissa, "Last Christmas" on noussut uudelleen listalle useita kertoja. Julkaisuvuoden jälkeen kappale saavutti listan toisen sijan seuraavan kerran vuonna 2018. Ensimmäiselle sijalle se ylsi vuonna 2021, eli 36 vuotta julkaisunsa jälkeen.

"Last Christmas" on yksi maailman soitetuimmista joululauluista. Muun muassa Suomessa se oli vuosina 2005, 2009, 2010 ja 2011 kaupallisten radioiden soitetuin jouluaiheinen kappale.

Vuonna 2004 VH1-musiikkikanava teki äänestyksen parhaimmista joululauluista ja "Last Christmas" päätyi kolmannelle sijalle Suomessa.

Cover-versiot
-------------

Kappaleesta on tehty useita coverversioita. Coverversion esittäjiä ovat muun muassa Hilary Duff, Taylor Swift, Cascada, Ashley Tisdale ja Ariana Grande.

Kappaleesta on tehty myös suomenkielinen käännöskappale nimeltä "Joulusydän", jonka levytti ensimmäisenä Timo. T. A. Mikkonen ja ystävät vuonna 1989. Kappaleen on levyttänyt myöhemmin muun muassa Arja Koriseva.

Lähteet
-------

1. ↑  Listalevyt: Wham!
2. 1 2  Copsey, Rob: Wham’s Last Christmas finally reaches Number 1 and sets Official UK Chart record *Official Charts*.  1.1.2021. Official Charts Company. Viitattu 23.10.2021. (englanniksi)
3. 1 2 3  Aroesti, Rachel: Still saving us from tears: the inside story of Wham!'s Last Christmas *The Guardian*.  14.12.2017.  Arkistoitu 22.12.2017. Viitattu 13.11.2021. (englanniksi)
4. ↑  Topping, Alexandra: The philanthropic acts of George Michael: from £5k tips to nurses' gigs *The Guardian*.  26.12.2016.  Arkistoitu 1.1.2017. Viitattu 13.11.2021. (englanniksi)
5. ↑  YLE (11.12.2012): Last Christmas kolmatta vuotta kaupallisten radioiden soitetuin joululaulu Viitattu 20.12.2012.
6. ↑  VH1 listasi suosituimmat joululaulut *Discopress*.  18.12.2004.
7. ↑  Joulusydän Äänitearkisto. Viitattu 20.12.2012. [vanhentunut linkki]
8. ↑  Arja Koriseva ‎– Joulu Joka Päivä Discogs.com. Viitattu 20.12.2012.